FI Euroopan unionin virallinen lehti CE 84/646

(2004/C 84 E/0728)

KIRJALLINEN KYSYMYS P-0646/04

esittäjä(t): Mario Mauro (PPE-DE) komissiolle

(26. helmikuuta 2004)

Aihe: Verilöylyt Liirassa (Pohjois-Uganda)

Ainakin 220 ihmistä surmattiin lauantaina 21. helmikuuta eräällä pakolaisleirillä Lirassa, joka on Pohjois-Ugandan pääkaupunki. Herran vastarinta -armeija (Lord's resistance army) sytytti tuleen satoja majoja ja ampui kohti aseettomia siviilejä. Paikallinen väestö katsoo, että Ugandan armeija on pääasiallisesti vastuussa siviiliväestön puutteellisesta suojelemisesta.

Mitä komissio aikoo tehdä tilanteen korjaamiseksi Pohjois-Ugandassa?

Mikä rooli komissiolla on tämän maan demokraattisen kehityksen kannalta?

Millä tavoin komissio aikoo tukea taloudellista ja sosiaalista kehitystä Ugandassa?

Poul Nielsonin komission puolesta antama vastaus

(30. maaliskuuta 2004)

Komissio, kuten muutkin Ugandassa edustettuina olevat avunantajat, on syvästi huolissaan Pohjois-Ugandan hälyttävästä humanitaarisesta tilanteesta ja erityisesti siviileihin hiljattain kohdistetuista hirmuteoista Liran alueella. Pohjois-Ugandaa, yleistä armahdusta ja konfliktin jälkeistä elpymistä käsittelevä avunantajien ryhmä (Donor Group on Northern Uganda, Amnesty and Recovery from Conflict), jonka puheenjohtaja on komission Ugandan-edustuston päällikkö, luovutti Ugandan parlamentille 27. helmikuuta 2004 lausunnon, jossa tuomittiin ankarasti Herran vastarinta -armeijan (LRA) hyökkäys Barlonyon leiriin. Ugandan hallitusta vaadittiin — jälleen kerran — tutkimaan kaikkia mahdollisuuksia Pohjois-Ugandan konfliktin ratkaisemiseksi, mukaan luettuna sellaisen ilmapiirin luominen, jossa voitaisiin löytää neuvotteluratkaisu. Ryhmä tuomitsi myös viimeaikaiset Langi- ja Acholi-heimojen väliset etniset yhteenotot, jotka voivat johtaa jo nyt dramaattisen tilanteen kärjistymiseen lisää, jos niitä ei hillitä.

Komissio korostaa, että on ensisijaisesti Ugandan hallituksen ja armeijan vastuulla suojella siviilejä Herran vastarinta -armeijan julmilta hyökkäyksiltä sekä varmistaa, että sotilaalliset operaatiot toteutetaan siviilien suojelua sota-alueilla koskevien yleisesti tunnustettujen periaatteiden mukaisesti. Komissio katsoo kuitenkin myös, että Ugandan hallituksen tulisi tunnustaa pelkän sotilaallisen strategian rajoitukset ja etsiä muita, vaihtoehtoisia toimenpiteitä konfliktin ratkaisemiseksi. Avunantajaryhmä on ilmaissut halukkuutensa avustaa mielekkäissä yrityksissä löytää muu kuin sotilaallinen ratkaisu, ja komissio on toistuvasti keskustellut erilaisista vaihtoehdoista presidentin perustaman rauhanryhmän sekä Acholi-alueen kansalaisyhteiskunnan johtajien kanssa. Valitettavasti selvän strategian puuttuminen hallituksen puolella sekä se, että Herran vastarinta -armeijan johto ei ole vastannut pyyntöihin neuvotteluratkaisusta, ovat tähän asti estäneet kaikki tällaiset yritykset.

Komissio on siitä huolimatta valmiina auttamaan Pohjois-Ugandan sosiaalisessa ja taloudellisessa kunnostamisessa, jos ja kun turvallisuustilanne sallii keskipitkän aikavälin toimet. Tällä välin komissio on toimittanut merkittävää humanitaarista apua konfliktin koettelemien ihmisten kärsimysten lievittämiseksi. Euroopan humanitaarisen avun toimisto (ECHO) noudatti parlamentin vuonna 2003 hyväksymää päätöslauselmaa (1), jossa sitä pyydettiin lisäämään apua Pohjois-Ugandalle, ja nelinkertaisti kokonaisrahoituksensa vuonna 2003 aina 8 miljoonaan euroon. ECHOn apu koski seuraavia avunsaajamääriä eri aloilla: terveys- ja ravitsemuspalvelut (883 000), elintarviketurva (425 000), vedenjakelu- ja saniteetti-palvelut (1 000 000), muut tuotteet kuin elintarvikkeet (730 000) sekä entisten lapsisotilaiden kuntouttaminen (1 400).

Vuonna 2004 ECHO keskittyy terveys- ja ravitsemuspalveluihin, elintarviketurvaan, vedenjakelu- ja saniteettipalveluihin, muihin tuotteisiin kuin elintarvikkeisiin sekä suojeluun (tietoisuus maamiinoista), lapsisotilaiden kuntouttamiseen ja lasten koulunkäyntiin pakolaisoloissa. Humanitaarisen avun antajien toiminnan koordinoinnin tukeminen sodan koettelemilla alueilla on myös ensisijainen tavoite.

Ugandan demokraattisen kehityksen osalta komissio seuraa kiinnostuneena — ja hiukan huolestuneena — meneillään olevaa perustuslain tarkistamista sekä poliittista vuoropuhelua Ugandan hallituksen ja oppositiopuolueiden ryhmän välillä. Näitä kysymyksiä käsitellään Cotonoun sopimuksen 8 artiklan mukaisessa poliittisessa vuoropuhelussa Ugandan hallituksen ja muiden oleellisten poliittisten toimijoiden kanssa. Tarkoitus on rohkaista kyseisiä tahoja ratkaisemaan nykyiset erimielisyydet avoimen vuoropuhelun ja neuvottelun sekä vapaan ja oikeudenmukaisen vaalikilpailun keinoin.

Komission Ugandan taloudellista ja sosiaalista kehitystä koskeva strategia on hahmoteltu Ugandan hallituksen ja komission laatimassa maakohtaisessa strategia-asiakirjassa. Se on laadittu avuksi alueilla, joiden katsotaan olevan ratkaisevia maan tulevaisuuden kannalta. Näitä ovat makrotaloudellinen tuki ja taloudellinen uudistus, liikenne ja maaseudun kehittäminen. Apua näillä keskeisillä alueilla täydennetään kehittämällä hallinnon ja kansalaisyhteiskunnan toimintakykyä.

Avunantajien tuen köyhyyttä vähentävän vaikutuksen lisäämiseksi komissio tekee tiivistä yhteistyötä muiden avunantajien kanssa hallituksen köyhyyden vähentämistä koskevan toimintasuunnitelman ja maatalouden nykyaikaistamissuunnitelman puitteissa. Lisäksi komissio aikoo tukea Ugandaa talous-kumppanuussopimuksia koskevien neuvottelujen käymisessä alueellisissa yhteyksissä sekä niihin liittyvien kauppapoliittisten ja rakenneuudistusten toteuttamisessa. Tähän sisältyy toimintakyvyn kehittäminen kauppapolitiikan alalla, mikä muun muassa auttaa Ugandaa hyödyntämään markkinoille pääsyn helpottamista talouskumppanuussopimusten sekä ”Kaikki paitsi aseet” -aloitteen puitteissa.

(1) Euroopan parlamentin 3.7.2003 hyväksymä päätöslauselma: (http://www3.europarl.eu.int/omk/omnsapir.so/ pv2?PRG=DOCPV&APP=PV2&LANGUE=EN&SDOCTA=22&TXTLST=l&POS=l&Type_Doc=RESOL&TPV=DEF&-DATE=030703&PrgPrev=PRG@TITRE|APP@PV2|TYPEF@TITRE|YEAR@03|Find@ % 55 % 67 % 61 % 6e % 64 % 61|FILE@BI-BLIO03|PLAGE@l&TYPEF=TITRE&NUMB=l&DATEF=030703).